**Ramón Moreno Grosso**, nado en Madrid o 8 de decembro de 1943 e finado na mesma cidade o 13 de febreiro de 2002, foi un futbolista español que xogaba como dianteiro.

Desenvolveu case toda a súa carreira futbolística no Real Madrid, co que militou durante 12 tempadas, disputando un total de 366 partidos oficiais nos que marcou 75 goles. Gañou 11 títulos, entre eles a Copa de Europa de 1966. Foi sogro de Paco Llorente e avó de Marcos Llorente, ambos tamén futbolistas.

Traxectoria
-----------

Nacido en Madrid, ingresou no equipo xuvenil do Real Madrid aos 15 anos. Na tempada 1963/64 debutou co filial, o Plus Ultra, na Terceira División. En xaneiro de 1964 saíu cedido ao Atlético de Madrid, que ocupaba postos de descenso a Segunda. Con este equipo debutou na Primeira División, diante do Murcia, marcando o gol da vitoria nos minutos finais.

Co equipo salvado, regresou ao Real Madrid, co que disputou a Copa do Xeneralísimo esa mesma tempada. Marcou un gol en cada un dos seus primeiros dous partidos co primeiro equipo branco, eliminando ao Indautxu por un resultado global de 10-2.

Aínda que tiña como compañeiros a xogadores como Amancio, Gento ou Puskás, Grosso foi o máximo goleador do equipo nas súas dúas primeiras tempadas completas, marcando 17 goles na 1964/65 e 11 na seguinte. Debutou na Copa de Europa o 23 de setembro de 1964, marcando un tanto na vitoria por 2-5 ante o Boldklubben 1909 en Odense.

Nos anos seguintes xogou en varias posicións, chegando mesmo a colocarse como porteiro nun partido do Trofeo Ramón de Carranza ante o Boca Juniors. Retirouse en 1976, aos 32 anos de idade. O balance dos seus 12 anos no club branco foi de 366 partidos oficiais e 75 goles. Conquistou sete ligas, tres Copas do Xeneralísimo e a Copa de Europa 1965/66, na que actuou como titular na final contra o Partizan.

Durante as seguintes décadas continuou traballando no Real Madrid como adestrador na canteira. Na campaña 1986/87 dirixiu o Real Madrid Castilla na Segunda División durante 23 xornadas. O 24 de marzo de 1991, trala destitución de Alfredo Di Stéfano e antes do nomeamento de Radomir Antić, actuou como adestrador interino do primeiro equipo, ao que dirixiu nun empate 1-1 diante do Real Oviedo.

### Selección nacional

Foi 14 veces internacional coa selección española. Debutou o 1 de febreiro de 1967, nun empate sen goles contra Turquía no estadio Ali Sami Yen, correspondente á fase de clasificación para a Eurocopa de 1968, e marcou o seu único gol coa selección no segundo partido entre os dous equipos, unha vitoria por 2-0 en Bilbao.

### Morte

Despois dunha longa loita contra o cancro, morreu o 13 de febreiro de 2002 no seu Madrid natal, aos 58 anos de idade.

Vida persoal
------------

Casou con Amparo Mateo, coa que tivo cinco fillos. A filla máis vella, María Ángela, casou co futbolista do Real Madrid Paco Llorente. O seu neto Marcos Llorente é tamén futbolista.

Palmarés
--------

Real Madrid
* **Primeira División (7):** 1964/65, 1966/67, 1967/68, 1968/69, 1971/72, 1974/75, 1975/76.
* **Copa do Xeneralísimo (3):** 1969/70, 1973/74, 1974/75.
* **Copa de Europa (1):** 1965/66.

Notas
-----

1. 1 2 3 4  "De Grosso a Llorente, abuelo y nieto, dos Metropolitanos, 55 años después". *Mundo Deportivo* (en castelán). 21 de xuño de 2019. Consultado o 29 de setembro de 2022.
2. ↑  "Apretado programa de pretemporada para Real y Atlético de Madrid". *El País* (en castelán). 6 de agosto de 1976. Consultado o 29 de setembro de 2022.
3. ↑  "Real Madrid - Partizan 1966". *UEFA* (en inglés). Consultado o 29 de setembro de 2022.
4. ↑  "Ya nadie respeta al Real Madrid". *Mundo Deportivo* (en castelán). 25 de marzo de 1991. p. 18. Consultado o 29 de setembro de 2022.
5. 1 2  "Grosso fallece a causa de una larga enfermedad". *El Mundo* (en castelán). 13 de febreiro de 2002. Consultado o 29 de setembro de 2022.
6. ↑  "Medio siglo después, España volverá a San Mamés" (en castelán). 15 de outubro de 2019. Consultado o 29 de setembro de 2022.
7. ↑  "Reacciones a la muerte de Grosso". *El Mundo* (en castelán). 13 de febreiro de 2002. Consultado o 29 de setembro de 2022.
8. ↑  Relaño, Alfredo (14 de marzo de 2021). "En el nombre del padre, del hijo y de los nietos". *El País* (en castelán). Consultado o 29 de setembro de 2022.

Véxase tamén
------------

### Ligazóns externas

* Datos do xogador no sitio web do Real Madrid *(en castelán)*.
* Datos do xogador no sitio web da Real Federación Española de Fútbol *(en castelán)*.

|  |  |
| --- | --- |
| Control de autoridades | 
* Wd: Q1379008
* WorldCat
* VIAF: 169528564
* BNE: XX4681212
* BDFutbol: 5461
* EUfootballInfo: 7307
* FootballDatabase: 37432
* NFT: 32059
* Thefinalball: 59181
* Transfermarkt: 245239
* UEFA: 38117
* Worldfootball: grosso

 |